Ստացվում է, որ Ռուսաստանում կան ուժեր, որոնք դեռևս չեն հանգստացել 2008-ի օգոստոսյան պատերազմից և հիմա էլ կամենում են, օգտագործելով Վրաստանի խորհրդարանական ընտրությունները, կազմակերպել նոր հարձակում Վրաստանի վրա: Սակայն այդ ուժերը կամենում են ներքաշել նաև Հայաստանը, քանի որ մեր երկիրը ՀԱՊԿ անդամ է: Իսկ Վրաստանի վրա հարձակմանը, ըստ ռուս փորձագետի, պիտի ակտիվ մասնակցություն բերեն ՀԱՊԿ ուժերը: Հայաստանն ու Վրաստանը դարավոր բարեկամներ են, պատմության մեջ երբեք չեն եղել հայ-վրացական պատերազմներ. առաջացած որոշակի կոնֆլիկտներն էլ շատ շուտ հանգուցալուծվել են: Հատկապես վերջին շրջանում, երբ Հայաստանը որդեգրել է արտաքին քաղաքական նոր հայեցադրույթներ, ջանքեր են գործադրվում սերտացնել հարաբերությունները Վրաստանի հետ, ձևավորել տնտեսական համագործակցութ յան գոտիներ: Այս ամենից զատ, Հայաստանը ունի շատ կարևոր շահեր Վրաստանում. այստեղ ապրում է իր ազգությունը պաշտոնապես ներկայացնող մոտ 600 հազար հայ, մոտ 200 հազարն էլ վրացիացված հայեր են: Ուստի Հայաստանը ոչ մի դեպքում զորք չի մտցնի Վրաստան և չի միջամտի այդ երկրի ներքին հարցերին: Կարծում ենք, որ Վրաստանը ևս չի մասնակցի Հայաստանի դեմ իրականացվող որևէ ռազմական գործողության: